ሐረማያ ዩኒቨርሲቲ 5ሺህ ተማሪዎችን ለመቀበል ዝግጅቱን ማጠናቀቁን ገለጸ
የሐረማያ ዩኒቨርሲቲ በ2010 የትምህርት ዓመት የሚያስተምራቸውን ከ5ሺህ በላይ አዳዲስ ተማሪዎች ለመቀበል ዝግጅቱን ማጠናቀቁን ገለጸ፡፡የዩኒቨርሲቲው የሕዝብና ዓለምአቀፍ ግንኙነት ዳይሬክቶሬት ዳይሬክተር አቶ አለምሸት ተሾመ ከዋልታ ጋር ባደረጉት ቆይታ እንደገለጹት፤ ዩኒቨርሲቲው ከሚቀበላቸው በአዲሱ የትምህርት ዘመን 5ሺህ ያህሉ አዳዲስ ተማሪዎች ለመቀበል ተዘጋጅቷል ፡፡ዩኒቨርሲቲው በዘንድሮው ትምህርት ዓመት የምርምር ልህቀት ማዕከል በመሆን ከሌሎች የአፍሪካ አገራት የሚመጡ ተማሪዎችን ተቀብሎ በሁለተኛና ሶስተኛ ዲግሪ መርሐ ግብሮች እንደሚያስተናግድም ጠቁመዋል ፡፡ዩኒቨርሲቲው በዘንድሮው የትምህርት ዓመት አዲሶቹን ጨምሮ ከ30 ሺህ በላይ ተማሪዎችን ተቀብሎ እንደሚያስተናግድ ከአቶ አለምሸት ገለጻ ለማወቅ ተችሏል ፡፡የመማር ማስተማር ሂዱቱ ለማጠናከርም መምህራንን በየትምህርት ክፍሉ ማሟላት፣ የትምህርት መርጃ መሳሪያዎች ግዢና አቅርቦት የመሳሪያዎች ጥገናና ሌሎችም አስፈላጊ ቅድመ ዝግጅቶችን መጠናቀቃቸውን አረጋግጠዋል ፡፡ዩኒቨርሲቲው የዘንድሮውን የትምህርት ዘመን መስከረም 28፣ 2010ዓ.ም. እንደሚጀምርና ቀደም ብሎ ለአምስት ተከታታይ ቀናት ለመምህራን በትምህርት ጥራት ዙሪያ ሥልጠና እንሚሰጥም ነው የጠቆሙት ፡፡እንደ አቶ ዓለምሸት ገለፃ በዩኒቨርሲቲው ያሉ ትንሽ ሕዝብ ማመላለሻ ተሽከርካሪዎች በመጠቀም ተማሪዎችን ከሐሮሚያ ከተማ እስከ ዩኒቨርሲቲው ድረስ ለማጓጓዝ አቅዷል፡፡የሐረማያ ዩኒቨርሲቲ በ1946 ዓ.ም. እንደተመሰረተና እስካሁን ከ87ሺህ በላይ ተማሪዎችን እንዳስመረቀ ዋልታ ሚዲያና ኮሚዩኒኬሽን ኮርፖሬት ዘግቧል፡፡